CELEX: 32021R1421
Language: el
Date: 2021-08-30 00:00:00
Title: Κανονισμός (ΕΕ) 2021/1421 της Επιτροπής της 30ής Αυγούστου 2021 για την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά το Διεθνές Πρότυπο Χρηματοοικονομικής Αναφοράς 16 (Κείμενο που παρουσιάζει ενδιαφέρον για τον ΕΟΧ)

31.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 305/17
               
            
         ΚΑΝΟΝΙΣΜΟΣ (ΕΕ) 2021/1421 ΤΗΣ ΕΠΙΤΡΟΠΗΣ
         της 30ής Αυγούστου 2021
         για την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά το Διεθνές Πρότυπο Χρηματοοικονομικής Αναφοράς 16
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου, της 19ης Ιουλίου 2002, για την εφαρμογή διεθνών λογιστικών προτύπων (1), και ιδίως το άρθρο 3 παράγραφος 1,
         Εκτιμώντας τα ακόλουθα:
         
                     (1)
                  
                  
                     Με τον κανονισμό (ΕΚ) αριθ. 1126/2008 της Επιτροπής (2) υιοθετήθηκαν ορισμένα διεθνή πρότυπα και διερμηνείες που υφίσταντο στις 15 Οκτωβρίου 2008.
                  
               
                     (2)
                  
                  
                     Η πανδημία COVID-19 προκάλεσε πρωτοφανή εξωτερική αναταραχή στην Ένωση και την οικονομία της, δημιουργώντας την ανάγκη λήψης μέτρων για την άμβλυνση των δυσμενών επιπτώσεων για τους πολίτες και τις επιχειρήσεις, όπου αυτό είναι δυνατόν.
                  
               
                     (3)
                  
                  
                     Τα κράτη μέλη και η Ένωση έχουν λάβει μέτρα για την παροχή οικονομικής ελάφρυνσης σε επιχειρήσεις, συμπεριλαμβανομένων των αναστολών πληρωμών με βάση ιδιωτικά ή δημόσια μορατόριουμ, με σκοπό την πρόληψη περιττών πτωχεύσεων και απωλειών θέσεων εργασίας και την επιτάχυνση της ανάκαμψης.
                  
               
                     (4)
                  
                  
                     Στις 28 Μαρτίου 2020, το Συμβούλιο Διεθνών Λογιστικών Προτύπων (IASB) δημοσίευσε το έγγραφο Μειώσεις μισθωμάτων λόγω Covid-19 (τροποποίηση του ΔΠΧΑ 16), το οποίο εγκρίθηκε με τον κανονισμό (ΕΕ) 2020/1434 της Επιτροπής (3).
                  
               
                     (5)
                  
                  
                     Στις 31 Μαρτίου 2021, το IASB δημοσίευσε το έγγραφο Μειώσεις μισθωμάτων λόγω Covid-19 μετά τις 30 Ιουνίου 2021 (τροποποίηση του ΔΠΧΑ 16).
                  
               
                     (6)
                  
                  
                     Με την τροποποίηση του Διεθνούς Προτύπου Χρηματοοικονομικής Αναφοράς (ΔΠΧΑ) 16 Μισθώσεις επεκτείνεται η προαιρετική, προσωρινή λειτουργική ελάφρυνση λόγω COVID-19 για μισθωτές για συμβάσεις μίσθωσης με ελάφρυνση πληρωμών και πληρωμές που αρχικά οφείλονταν στις 30 Ιουνίου 2021 ή πριν από την ημερομηνία αυτή ώστε να καλύπτει και συμβάσεις μίσθωσης με ελάφρυνση πληρωμών και πληρωμές που αρχικά οφείλονταν στις 30 Ιουνίου 2022 ή πριν από την ημερομηνία αυτή.
                  
               
                     (7)
                  
                  
                     Κατόπιν διαβούλευσης με την Ευρωπαϊκή Συμβουλευτική Ομάδα για θέματα Χρηματοοικονομικής Αναφοράς, η Επιτροπή συμπεραίνει ότι η τροποποίηση του ΔΠΧΑ 16 Μισθώσεις πληροί τα κριτήρια έγκρισης που ορίζονται στο άρθρο 3 παράγραφος 2 του κανονισμού (ΕΚ) αριθ. 1606/2002.
                  
               
                     (8)
                  
                  
                     Επομένως, ο κανονισμός (ΕΚ) αριθ. 1126/2008 θα πρέπει να τροποποιηθεί αναλόγως.
                  
               
                     (9)
                  
                  
                     Το IASB όρισε ως ημερομηνία έναρξης ισχύος της τροποποίησης του ΔΠΧΑ 16 Μισθώσεις την 1η Απριλίου 2021. Επομένως, οι διατάξεις του παρόντος κανονισμού θα πρέπει να εφαρμοστούν αναδρομικά, προκειμένου να κατοχυρωθεί ασφάλεια δικαίου για τους σχετικούς εκδότες και συνέπεια με άλλα λογιστικά πρότυπα που προβλέπονται στον κανονισμό (ΕΚ) αριθ. 1126/2008.
                  
               
                     (10)
                  
                  
                     Λόγω του επείγοντος χαρακτήρα της λειτουργικής ελάφρυνσης λόγω COVID-19, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (11)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής λογιστικών θεμάτων,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο παράρτημα του κανονισμού (ΕΚ) αριθ. 1126/2008, το Διεθνές Πρότυπο Χρηματοοικονομικής Αναφοράς (ΔΠΧΑ) 16 Μισθώσεις τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Οι επιχειρήσεις εφαρμόζουν τις τροποποιήσεις που αναφέρονται στο άρθρο 1 από την 1η Απριλίου 2021 για τα οικονομικά έτη που αρχίζουν το αργότερο την 1η Ιανουαρίου 2021 ή μετά την ημερομηνία αυτή.
         
         
            Άρθρο 3
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Αυγούστου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 243 της 11.9.2002, σ. 1.
         
            (2)  Κανονισμός (ΕΚ) αριθ. 1126/2008 της Επιτροπής, της 3ης Νοεμβρίου 2008, για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου (ΕΕ L 320 της 29.11.2008, σ. 1).
         
            (3)  Κανονισμός (ΕΕ) 2020/1434 της Επιτροπής, της 9ης Οκτωβρίου 2020, για την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά το Διεθνές Πρότυπο Χρηματοοικονομικής Αναφοράς 16 (ΕΕ L 331 της 12.10.2020, σ. 20).
      
      
         
            ΠΑΡΑΡΤΗΜΑ
            Μειώσεις μισθωμάτων λόγω Covid-19 μετά τις 30 Ιουνίου 2021
            Τροποποίηση του ΔΠΧΑ 16
            Τροποποίηση του ΔΠΧΑ 16 Μισθώσεις
            
            Τροποποιείται η παράγραφος 46Β. Προστίθενται οι παράγραφοι Γ1Γ και Γ20ΒΑ έως Γ20ΒΓ.
            ΜΙΣΘΩΤΗΣ
            
               Επιμέτρηση
            
            
               
                  Μεταγενέστερη επιμέτρηση
               
            
            
               Τροποποιήσεις της μίσθωσης
            
            
                     
                        46Β
                     
                     
                        Η πρακτική λύση της παραγράφου 46Α εφαρμόζεται μόνο στις μειώσεις μισθωμάτων ως άμεση συνέπεια της πανδημίας Covid-19 και μόνον εφόσον πληρούνται όλες οι ακόλουθες προϋποθέσεις:
                        
                                    α)
                                 
                                 
                                    η μεταβολή των μισθωμάτων συνεπάγεται αναθεωρημένο αντάλλαγμα για τη μίσθωση που είναι ουσιαστικά ίδιο με το αντάλλαγμα για τη μίσθωση ακριβώς πριν από τη μεταβολή ή μικρότερο από αυτό,
                                 
                              
                                    β)
                                 
                                 
                                    η μείωση πληρωμών μισθωμάτων επηρεάζει μόνο τις πληρωμές που αρχικά οφείλονταν στις 30 Ιουνίου 2022 ή πριν από την ημερομηνία αυτή (για παράδειγμα, μια μείωση μισθώματος θα πληρούσε την προϋπόθεση αυτή εάν είχε ως αποτέλεσμα μειωμένες πληρωμές μισθωμάτων στις 30 Ιουνίου 2022 ή πριν από την ημερομηνία αυτή και αυξημένες πληρωμές μισθωμάτων που εκτείνονται μετά τις 30 Ιουνίου 2022) και
                                 
                              
                                    γ)
                                 
                                 
                                    δεν υπάρχει ουσιαστική αλλαγή σε άλλους όρους και προϋποθέσεις της μίσθωσης.
                                 
                              
                  
               
                  
                     Προσάρτημα Γ
                  
                  Ημερομηνία έναρξης ισχύος και μεταβατική περίοδος
                  ΗΜΕΡΟΜΗΝΙΑ ΕΝΑΡΞΗΣ ΙΣΧΥΟΣ
                  
                           
                              Γ1Γ
                           
                           
                              Με το έγγραφο Μειώσεις μισθωμάτων λόγω Covid-19 μετά τις 30 Ιουνίου 2021, που εκδόθηκε τον Μάρτιο του 2021, τροποποιήθηκε η παράγραφος 46Β και προστέθηκαν οι παράγραφοι Γ20ΒΑ έως Γ20ΒΓ. Ο μισθωτής εφαρμόζει την εν λόγω τροποποίηση για ετήσιες περιόδους αναφοράς που αρχίζουν την 1η Απριλίου 2021 ή μετά την ημερομηνία αυτή. Επιτρέπεται η εφαρμογή νωρίτερα, μεταξύ άλλων σε οικονομικές καταστάσεις που δεν είχαν εγκριθεί για έκδοση στις 31 Μαρτίου 2021.
                           
                        ΜΕΤΑΒΑΤΙΚΗ ΠΕΡΙΟΔΟΣ
                  
                     Μειώσεις μισθωμάτων για μισθωτές λόγω Covid-19
                  
                  
                           
                              Γ20ΒΑ
                           
                           
                              Ο μισθωτής εφαρμόζει τις Μειώσεις μισθωμάτων λόγω Covid-19 μετά τις 30 Ιουνίου 2021 (βλέπε παράγραφο Γ1Γ) αναδρομικά, αναγνωρίζοντας το σωρευτικό αποτέλεσμα της αρχικής εφαρμογής της εν λόγω τροποποίησης ως προσαρμογή του υπολοίπου έναρξης των κερδών εις νέον (ή άλλου στοιχείου των ιδίων κεφαλαίων, κατά περίπτωση) στην αρχή της ετήσιας περιόδου αναφοράς κατά την οποία ο μισθωτής εφαρμόζει για πρώτη φορά την τροποποίηση.
                           
                        
                           
                              Γ20ΒΒ
                           
                           
                              Κατά την περίοδο αναφοράς εντός της οποίας ο μισθωτής εφαρμόζει για πρώτη φορά τις Μειώσεις μισθωμάτων λόγω Covid-19 μετά τις 30 Ιουνίου 2021, ο μισθωτής δεν υποχρεούται να γνωστοποιήσει τις πληροφορίες που απαιτούνται βάσει της παραγράφου 28 στοιχείο στ) του ΔΛΠ 8.
                           
                        
                           
                              Γ20ΒΓ
                           
                           
                              Για την εφαρμογή της παραγράφου 2 του παρόντος προτύπου, ο μισθωτής εφαρμόζει με συνέπεια την πρακτική λύση της παραγράφου 46Α σε επιλέξιμες συμβάσεις με παρόμοια χαρακτηριστικά και σε παρόμοιες περιστάσεις, ανεξάρτητα από το αν η σύμβαση κατέστη επιλέξιμη για την πρακτική λύση ως αποτέλεσμα της εφαρμογής από τον μισθωτή των Μειώσεων μισθωμάτων λόγω Covid-19 (βλέπε παράγραφο Γ1Α) ή των Μειώσεων μισθωμάτων λόγω Covid-19 μετά τις 30 Ιουνίου 2021 (βλέπε παράγραφο Γ1Γ).